**În Vinerea Patimilor**

*Dunia Pălăngeanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dunia Pălăngeanu

În Vinerea Patimilor

Doamne,

e cea mai dureroasă zi ce sălășuie

sub pleoapa mea plină de întristare

când suferințele Tale necuprins de mari

au înfiorat astrele pe bolta ivorie

a cerului…

Gura ta însetată cu oțet a fost udată

iar maci aprinși au înflorit triști

și ți-au stropit trupul și tălpile ostenite

de aspră prigoană.

Nevrednici suntem Isuse

în fața chinurilor și batjocorii aprige

pe care fruntea -ți acoperită cu spini

și trupul Tău le-au răbdat îndelung

pentru a semăna în imensitatea lumii

mântuirea și iertarea greșelilor noastre

multe și grele.

Pe giulgiul cel înmirezmat

cad astăzi lacrimile mele fierbinți

cu care spăl drumul suferinței și

îndurărilor Tale ,implorând ca binecuvântarea

și miluirea să cadă din ochiul Tău senin

asupra noastră.